Զավեն Մարուքյան

Զավեն Արսենի Մարուքյան (), հայ մանկավարժ։ ՀԽՍՀ վաստակավոր ուսուցիչ (1961): ԽՄԿԿ անդամ (1944): Հայրենական մեծ պատերազմի մասնակից։

Կենսագրություն 
Զավեն Մարուքյանը ծնվել է 1919 թվականին, Հին Բայազետում։ Ավարտել է Երևանի մանկավարժական տեխնիկումը, աշխատել Թալինի շրջանի Սորիկ գյուղի տարրական դպրոցում։

1939 թվականի հոկտեմբերին զորակոչվել է բանակ։ 1941 թվականին ծառայել է Ուկրաինայի Ժիտոմիր քաղաքի 1746-րդ զորամասում, եղել տանկի հրամանատար։ Մասնակցել է Ժիտոմիր, Նովգորոդ-Վոլինսկու ուղղությամբ թշնամու դեմ մղված մարտերին, իր տանկով շարքից հանել է թշնամու տանկերը, մեծ թվով զինվորների, որի համար պարգևատրվել է «Մարտական ծառայությունների համար» մեդալով։ Այդ մարտում վիրավորվել է և տեղափոխվել Խարկով, ապա՝ Լազարևսկայա կայարանի հիվանդանոց, այնուհետև տեղափոխվել է Երևանի զինվորական հիվանդանոց, որտեղից էլ զորացրվել է։

1948 թվականին Մարուքյանն ավարտել է Երևանի մանկավարժական ինստիտուտի հայոց լեզվի և գրականության ֆակուլտետը։ 1942-1952 թվականներին եղել է Կոտայքի շրջանի Հացավանի, Գետամիջի, մանկական գաղութի դպրոցների տնօրեն։ 1952-1962 թվականներին եղել է Կոտայքի շրջանային խորհրդի գործկոմի ժողկրթբաժնի վարիչ և № 84 դպրոցի հայոց լեզվի ուսուցիչ։ 1962-1968 թվականներին եղել է Երևանի № 73 միջնակարգ դպրոցի տնօրեն, ղեկավարել է նաև Երևանի № 2 և № 6 հատուկ գիշերօթիկ դպրոցները։ 1961 թվականին արժանացել է հանրապետության վաստակավոր ուսուցչի պատվավոր կոչման։ Պարգևատրվել է «Պատվո նշան» շքանշանով և  մեդալներով։ 1944 թվականին ընդունվել է ԽՄԿԿ շարքերը։

Զավեն Մարուքյանը մահացել է 2006 թվականին։ Թաղված է Երևանի Քանաքեռի գերեզմանատանը։

Պարգևներ 
 ՀԽՍՀ վաստակավոր ուսուցիչ (1961)
 «Մարտական ծառայությունների համար» մեդալ
 «Պատվո նշան» շքանշան

Ծանոթագրություններ 

Հայ մանկավարժներ
ՀԽՍՀ վաստակավոր մանկավարժներ
Հայրենական մեծ պատերազմի մասնակիցներ
«Մարտական ծառայությունների համար» մեդալով պարգևատրվածներ
ՀՊՄՀ շրջանավարտներ
ԽՄԿԿ անդամներ
Դպրոցի տնօրեններ